Document ID: 32011R0383

РЕГЛАМЕНТ ЗА ИЗПЪЛНЕНИЕ (ЕС) № 383/2011 НА КОМИСИЯТА
от 18 април 2011 година
за изменение на Регламент (ЕO) № 194/2008 на Съвета за подновяване и засилване на ограничителните мерки по отношение на Бирма/Мианмар
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функциониране на Европейския съюз,
като взе предвид Регламент (ЕО) № 194/2008 на Съвета от 25 февруари 2008 г. за подновяване и засилване на ограничителните мерки по отношение на Бирма/Мианмар и за отмяна на Регламент (ЕО) № 817/2006 (1), и по-специално член 18, параграф 1, буква б) от него,
като има предвид, че:
(1)
В приложение V към Регламент (ЕО) № 194/2008 са изброени образуванията, спрямо които се прилагат някои ограничителни мерки по отношение на износа, финансирането и инвестициите, съгласно този регламент.
(2)
В приложение VI към Регламент (ЕО) № 194/2008 са изброени лицата, групите и образуванията, спрямо които се прилага замразяване на финансови средства и икономически ресурси съгласно този регламент.
(3)
В приложение VII към Регламент (ЕО) № 194/2008 са изброени предприятията, притежавани или контролирани от правителството на Бирма/Мианмар или от неговите членове или от лица, свързани с тях, които са предмет на ограничителни мерки по отношение на инвестициите съгласно този регламент.
(4)
Решение (ЕС) № 2011/239/ОВППС на Съвета (2) заменя приложения I, II и III от Решение 2010/232/ОВППС на Съвета от 26 април 2010 г. (3), които предоставят списъка на предприятията, посочени в член 3, параграф 2, буква б), член 5 и член 14 от това решение, списъка на физическите и юридическите лица, посочени в членове 9, 10 и 13 от това решение, както и списъка на предприятията, посочени в членове 10 и 14 от това решение. Регламент (ЕО) № 194/2008 привежда в действие Решение 2010/232/ ОВППС на Съвета доколкото се изискват действия на равнище на Съюза. Приложения V, VI и VII към Регламент (ЕО) № 194/2008 следва да бъдат съответно изменени.
(5)
По отношение на лицата, посочени в приложение IV на Решение 2011/239/ОВППС на Съвета, действията, в резултат от тяхното вписване в списъка в приложение II от същото решение, временно се прекратяват. Следователно не е уместно имената им да се включат в приложение VI от Регламент (ЕО) № 194/2008 на Съвета.
(6)
За да се гарантира ефективността на предвидените в настоящия регламент мерки, той следва да влезе в сила на датата на публикуването си,
ПРИЕ НАСТОЯЩИЯ РЕГЛАМЕНТ:
Член 1
1. Приложение V към Регламент (ЕО) № 194/2008 се заменя с текста на приложение I към настоящия регламент.
2. Приложение VI към Регламент (ЕО) № 194/2008 се заменя с текста на приложение II към настоящия регламент.
3. Приложение VII към Регламент (ЕО) № 194/2008 се заменя с текста на приложение III към настоящия регламент.
Член 2
Настоящият регламент влиза в сила на датата на публикуването си в Официален вестник на Европейски съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 април 2011 година.

Labels: 18
3
5
11